Den seneste tids debat om sexovergrebene i Köln nytårsnat har endnu en gang vist, hvordan feministerne vil gå til yderligheder for at tegne et dystert billede af danske kvinders vilkår – uanset hvad der sker i andre lande.

Det har ført til absurde udsagn om patriarkatet, om hvide mænd og om sexisme på Roskilde Festival. Man kan grine ad det, men faktisk er det vældig trist for de unge piger og kvinder, som lytter til feministerne. De får at vide, at de lever i et samfund, hvor kønsdiskriminationen hersker, og kvinder er svage. Feminister og kvindeorganisationer burde give unge piger og kvinder gåpåmod og handlekraft, men i stedet risikerer de at tage selvtilliden fra unge kvinder, når de går på arbejde, og gøre dem bange for mænd, når de går i byen.

Det er dumt, for selv om der kan være sten på vejen hist og her, er det ikke spor trist at blive født som kvinde i Danmark – tværtimod. Vi tilhører nogle af de heldigste kvinder i verden.